钦定古今图书集成/明伦汇编/氏族典/第249卷 > 张文锦
## 钦定古今图书集成/明伦汇编/氏族典/第249卷 > 张文锦

按《明外史蔡天祐传》：“张文锦，安丘人。弘治十二年进
士。授户部主事。正德初，为刘瑾所陷，斥为民。瑾诛，起
故官，迁郎中，督税陕西。迁安庆知府。度宁王宸濠必
反，为御备计。宸濠果反，浮江下，文锦令军士登城诟
之。宸濠留攻不能克，擢太仆少卿。嘉靖元年，拜右副
都御史，巡抚大同。文锦性刚，以拒贼得重名，遂锐意”
振刷，操切颇无序。大同北四望平衍，寇至无可御。文
锦议设五堡。参将贾鉴督役严，卒怨。及堡成，欲徙镇
卒二千五百家戍之，众惮行。文锦怒，严趣之，鉴承风
杖其队长。边卒郭鉴、柳忠等乘众愤，遂倡乱，杀鉴，走
出塞。文锦恐与外寇连，招之入城，即索治首乱者。郭
鉴等大惧，复聚为乱。文锦走匿博野王府。诸乱卒欲
燔王宫。王惧，出文锦、郭鉴等杀之，裂其尸。天启初，追
谥《忠愍》。